蟠龍嶺
作者：范成大
朝代：宋

paragraphs: 夷陵至𦚧䏰，複嶺苦絲亂。
初程尚勇往，少日還委頓。
安得長劍揮，盡剷疊嶂斷。
雖云北山愚，聊快南溟運。
此意竟蕭索，勞歌謾淒曼。
日日望平陸，念念到彼岸。
人言束馬險，但欠蟠龍峻。
摧頹强弩末，黽勉焚舟戰。
譬如已償逋，猶有未折券。
山根治曉裝，峰頂寄朝飯。
稍脫蚓瘴染，還探虎窠翫。
性命乃可憂，筋力何足算。